Fa o Lwala Thata
BONTSI jwa rona re a itse gore go botlhoko fa rona kgotsa mongwe wa losika a tshwerwe ke bolwetse jo bo sa foleng. Mo godimo ga go itshokela ditlhabi, o tlhoka go nna kelotlhoko gore o se ka wa tshwenyega thata kgotsa go tenegela batho ba ba lekang go go thusa. Dilo tse dingwe tse di ka dirang gore o tshwenyege thata ke fa o tlhoka go bona ngaka kgapetsakgapetsa, o sa kgone go bona kalafi kgotsa go e duelela kgotsa melemo ya bolwetse joo e sa go tseye sentle. Dilo tseno tsotlhe di ka dira gore o feleletse o sa itse gore o direng.
O ka bona kae thuso? Batho ba le bantsi ba gomodiwa ke go rapela le go bala Baebele. Gape o ka thusiwa ke ba masika le ditsala.
SE SE THUSITSENG BA BANGWE GO ITSHOKA
Robert yo o nang le dingwaga di le 58 a re: “Tshepa gore Modimo o tla go thusa go itshokela bolwetse jo o nang le jone. Rapela Jehofa o mmolelele gore o ikutlwa jang. Mo kope gore a go neye moya o o boitshepo. Gape mo kope gore a thuse ba lelapa la gago gore ba kgone go go ema nokeng le gore o kgone go nna o ritibetse maikutlo.”
Gape Robert a re: “Go itumedisa tota fa ba masika ba go ema nokeng. Letsatsi le letsatsi ba nfounela ba mpotsa gore ke tsoga jang. Ditsala tsa me le tsone di a ntshegetsa mme seo se dira gore ke ikutlwe botoka le gore ke kgone go itshokela bolwetse jwa me.”
Fa o etela motho yo o lwalang, nna o gopotse mafoko ano a ga Linda: “Motho yo o lwalang o eletsa gore dilo di nne fela jaaka di ne di ntse pele a lwala, mme a ka tswa a sa batle gore nako le nako lo bue ka bolwetse jwa gagwe. Ka jalo, tlotlang ka dilo tse lo neng lo tlhola lo tlotla ka tsone.”
Fa re kopa Modimo gore a re thuse, re bala Baebele e bile re letla ba masika le ditsala gore ba re thuse, re ka kgona go tswelela re itshokile le fa re lwala thata.
tsn_Latn tsn_Latn tsn_Latn tsn_Latn tsn_Latn tsn_Latn tsn_Latn tsn_Latn